贈李常李堂
作者：石介
朝代：宋

paragraphs: 顓頊宅帝丘，放勛葬成陽。
有虞漁雷澤，三帝聲汪洋。
聖人遺風烈，生民多材良。
吾宋八十年，賢傑近相望。
黄州號辭伯，兩朝專文章。
尚書實大臣，朝廷畏雄剛。
堂堂高夫子，立言肩荀揚。
凜凜李丞相，功業齊蕭張。
三人名未泯，相國方騰驤。
又生不世才，李常與李堂。
二子皆絕羣，鳳凰摩蒼蒼。
一舉一萬里，志氣不可量。
新文各百首，寒金敲琳琅。
古音抱淳澹，雲和與空桑。
豪氣邁儔匹，騕褭與飛黄。
千里希一賢，四公乃同鄉。
二子復穎耀，士風實深長。
遥知濮水上，千載流聲光。